CELEX: 62019TN0694
Language: sk
Date: 2019-10-09 00:00:00
Title: Vec T-694/19: Žaloba podaná 9. októbra 2019 – FI/Komisia

25.11.2019   
            
            
               SK
            
            
               Úradný vestník Európskej únie
            
            
               C 399/102
            
         
      Žaloba podaná 9. októbra 2019 – FI/Komisia
      (Vec T-694/19)
      (2019/C 399/121)
      Jazyk konania: francúzština
      
         Účastníci konania
      
      
         Žalobca: FI (v zastúpení: F. Moyse, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie z 8. marca 2019, rozhodnutie z 1. apríla 2019 a rozhodnutie z 12. augusta 2019,
               
            
                  —
               
               
                  zaviazal Komisiu na náhradu trov konania.
               
            
         Dôvody a hlavné tvrdenia
      
      Na podporu svojej žaloby napádajúcej rozhodnutia Komisie z 8. marca, 1. apríla a 12. augusta, ktorými sa mu zamietlo poskytnutie pozostalostného dôchodku, žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na námietke protiprávnosti článkov 18 až 20 prílohy VIII Služobného poriadku úradníkov Európskej únie (ďalej len „Služobný poriadok“), ktorá vyplýva z porušenia zásady rovnosti zaobchádzania a z diskriminácie na základe veku, povahy právneho vzťahu spoločného života a postihnutia.
               
            
                  2.
               
               
                  Druhý žalobný dôvod je založený na nesprávnom právnom posúdení pri uplatnení článkov 18 až 20 prílohy VIII Služobného poriadku, keďže Komisia mala tieto články vyložiť tak, že sa týkajú spoločného manželského života páru bez ohľadu na to, či pár uzavrel manželstvo alebo registrované partnerstvo alebo žil vo voľnom zväzku.
               
            
                  3.
               
               
                  Tretí žalobný dôvod je založený na nesprávnom výklade pojmu manžel alebo manželka v zmysle režimu uplatniteľného na pozostalostný dôchodok, pretože vývoj západnej spoločnosti vyžaduje široký výklad tohto pojmu.
               
            
                  4.
               
               
                  Štvrtý žalobný dôvod je založený na zjavne nesprávnom posúdení vyplývajúcom z nezohľadnenia konkrétnej situácie žalobcu. Žalobca v tejto súvislosti tvrdí jednak, že so svojou manželkou žil dlhšie ako devätnásť rokov a jednak, že jeho manželstvo trvalo štyri roky, sedem mesiacov a osem dní.